शिमला. डीयू और रामजस कॉलेज में चल रहे विवाद पर एबीवीपी के राष्ट्रीय अध्यक्ष नागेश ठाकुर ने अपनी प्रतिक्रिया दी है। रविवार को एचपी यूनिवर्सिटी में एबीवीपी की ओर से आयोजित वरिष्ठ कार्यकर्ता सम्मेलन में उन्होंने कहा कि हमें ऐसी किसी भी स्वतंत्रता की जरूरत नहीं है, जो राष्ट्र हित को नुकसान पहुंचाती हो। रामजस कॉलेज में चल रहे विवाद पर उन्होंने कहा कि कुछ ताकतें देश के खिलाफ साजिशें कर रहे हैं। ऐसे में जब एबीवीपी के कार्यकर्ताओं ने उन्हें बेनकाब किया तो बेवजह मामले को तूल दिया गया। प्रतिष्ठित संस्थानों में कुछ देश विरोधी तत्व कई तरह की देश विरोधी गतिविधियों को अंजाम दे रहे हैं। जिसे किसी भी सूरत में बर्दाश्त नहीं किया जा सकता है।
डॉ. ठाकुर का कहना है कि शैक्षणिक संस्थानों में इस तरह की देश विरोधी गतिविधियां ठीक नहीं है। एबीवीपी इसका विरोध करती आई है और आने वाले समय में भी यह क्रम जारी रहेगा। बांटने या कश्मीर की आजादी की बात करने वाले हमारे देश में रहकर ही इस तरह की साजिशें रचते हैं। जब एबीवीपी कार्यकर्ता उन्हें रोकने का प्रयास करते हैं तो इसे अभिव्यक्ति की आजादी पर हमले का नाम दिया जाता है।
वरिष्ठ कार्यकर्ताओं ने साझे किए अपने विचार
एबीवीपी के वरिष्ठ कार्यकर्ता सम्मेलन में कार्यकर्ताओं ने अपने विचारों को सांझा किया। इस दौरान शिमला के विधायक सुरेश भारद्वाज, एचपीयू के पूर्व रजिस्ट्रार डॉ. शशिकांत लोमेश, नितिन व्यास, पूर्व प्रिंसिपल नरेश महाजन और विवि एससीए महासचिव रह चुके संजीव देष्टा, यशपाल शर्मा भी मौजूद थे।
डॉ. शशिकांत लोमेश ने अपने विचार प्रकट करते हुए कहा कि एबीवीपी एक ऐसा संगठन है, जिसने देश भर को कई तरह के बुद्धिजीवी दिए हैं। ऐसे में यह संगठन सिर्फ छात्रों की मांगों को लेकर कैंपस में लड़ाई नहीं लड़ता है, बल्कि व्यक्तित्व निर्माण में भी महत्वपूर्ण भूमिका निभाता है। उनका कहना है देश की राजनीति में सक्रिय जेपी नड्डा जैसे व्यक्ति भी एचपीयू से निकले हैं। उन्होंने संगठन में रहकर जिस अनुशासन से काम किया है, वह आज की युवा पीढ़ी के लिए बहुत बड़ा उदाहरण है।
संगठन निभा रहा अपनी पूरी जिम्मेवारी
एबीवीपी के प्रांत संगठन मंत्री कौल नेगी ने कार्यकर्ताओं काे संबोधित करते हुए कहा कि संगठन का कार्यकर्ता अपने जीवन में संगठन के लिए पूरी निष्ठा से कार्य करता रहता है। वरिष्ठ कार्यकर्ताओं का संगठन में अहम योगदान होने के कारण ही संगठन आगे बढ़ रहा है। इस प्रकार के सम्मेलन प्रदेश और जिला स्तर पर आयोजित किए जाते रहेंगे। वरिष्ठ कार्यकर्ताओं का विद्यार्थी जीवन में महत्त्वपूर्ण योगदान रहता है। वर्तमान समय में एबीवीपी विभिन्न क्षेत्रों में योगदान प्रदान कर रही है। उन्होंने बताया की पहले के समय में और वर्तमान में कामकाज करने के तरीकों में बदलाव आया है। प्रदेश में इस समय 250 इकाई काम कर रही हैं और जिनमें करीब 70 हजार कार्यकर्ता अब तक संगठन से जुड़ चुके हैं।
25 हजार कार्यकर्ता आएंगे शिमला
30 मार्च को प्रदेश भर से लगभग 25 हजार स्टूडेंट शिमला में जुटेंगे। इस दौरान विधानसभा का घेराव भी किया जाएगा। वरिष्ठ कार्यकर्ता सम्मेलन में निर्णय हुआ कि यह रैली सरकार के खिलाफ आक्रोश रैली के तौर पर की जाएगी। अभी तक इसके लिए धन संग्रह के तौर पर पांच लाख रुपए एकत्रित किए जा चुके हैं।
hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva